b'\n_START_ARTICLE_\nPodust\n_START_SECTION_\nOpis\n_START_PARAGRAPH_\nPodust ima podolgovato, bo\xc4\x8dno rahlo stisnjeno telo, pokrito z velikimi luskami urejenimi v pravilnih ravnih vrstah in zna\xc4\x8dilno podstojnia usta po katerih je dobila tudi ime. Ustnice so ravne, trde in hrustan\xc4\x8daste, prilagojene obiranju mahu s skal. Hrbet ima temnej\xc5\xa1ih odtenkov sive in zelene, boke srebrne, trebuh pa bele barve. Hrbtna in repna plavut sta sive barve, ostale plavuti pa so rde\xc4\x8dkaste ali oran\xc5\xbene barve. Spolno dozorijo v tretjem ali \xc4\x8detrtem letu. Ve\xc4\x8dinoma so rastlinojede ribe, ki se\xc2\xa0\xc2\xbbpasejo\xc2\xab\xc2\xa0na skalah, v\xc4\x8dasih pa se hranijo tudi z razli\xc4\x8dnimi li\xc4\x8dinkami nevreten\xc4\x8darjev._NEWLINE_Podust se drsti od aprila do junija na stalnih mestih v prodnatih plitvinah rek, kjer se zbirajo v velikih jatah. Tudi sicer je podust riba, ki celo \xc5\xbeivljenje pre\xc5\xbeivi v jatah.\n_START_SECTION_\nRaz\xc5\xa1irjenost\n_START_PARAGRAPH_\nPodust je zna\xc4\x8dilna riba srednjega toka vseh alpskih rek in je ena najpogostej\xc5\xa1ih ribjih vrst v Evropi. Njen \xc5\xbeivljenjski prostor se razteza od reke Some na zahodu do severnih pritokov Kaspijskega jezera na vzhodu. Poseljuje tudi vse vodotoke donavskega pore\xc4\x8dja, kjer naseljuje reke od pasu postrvi navzdol._NEWLINE_Kot priljubljena riba za \xc5\xa1portni ribolov je podust v zadnjem \xc4\x8dasu postala zanimiva tudi za umetno vzgojo in vlaganje v vodotoke, kar lahko resno ogrozi nekatere avtohtone vrste rib, kar se \xc5\xbee pozna na reki So\xc4\x8di, kjer je za\xc4\x8dela izpodrivati avtohtono primorsko podust in zaradi nje je izumrla saveta\n_START_SECTION_\nOgro\xc5\xbeenost\n_START_PARAGRAPH_\nPodust, kot vse ribe selilke ogro\xc5\xbea izgradnja jezov, prav tako pa vse ve\xc4\x8dja onesna\xc5\xbeenost rek in uravnavanje toka rek, s \xc4\x8dimer izginjajo prodi\xc5\xa1\xc4\x8da, kjer se ta vrsta drsti.'